Ego Matildis, comitissa Nivernensis, notum facio universis presentes litteras inspecturis quod ego Deo et ecclesię beatę Marię Fontenetensis et fratribus ejusdem loci laudavi et concessi quicquid ipsi Fontenetenses in tota terra mea feudis et posse meo adquisierunt usque ad hodiernam diem, necnon terras, domos et vineas quas magister Atho et Thomas, fratres, clerici Tornodorensis, coram nobis eisdem Fontenetensibus in elemosinam donaverunt. Omnia ista laudavi dictis fratribus Fontenentensibus tenenda in perpetuum et pacifice possidenda. Ipsi vero Fontenetenses michi concesserunt anniversarium bonę memorię Agnetis, matris meę, et anniversarium meum post obitum meum singulis annis in eorum ecclesia celebrandum. In cujus rei testimonium presens scriptum sigilli mei munimine tradidi roboratum. Actum anno Domini M°CC° quadragesimo tercio, in vigilia beati Remigii.